b"\n_START_ARTICLE_\nRodbina Peta\xc4\x8d\n_START_PARAGRAPH_\nRodbina Peta\xc4\x8d (italijansko Petazzi) je bila plemi\xc5\xa1ka dru\xc5\xbeina, ki je imela v 17. in 18. stoletju v lasti precej\xc5\xa1en del Krasa. Njihov sede\xc5\xbe je bil na gradu Zavr\xc5\xa1nik (nem\xc5\xa1ko Schwarzeneg, v starih listinah tudi Sworznech), po katerem so se imenovali tudi Zavr\xc5\xa1ni\xc5\xa1ki ali \xc5\xa0varcne\xc5\xa1ki._NEWLINE_Priimek Peta\xc4\x8d se pojavlja v tr\xc5\xbea\xc5\xa1kih uradnih listinah \xc5\xbee v 13. stoletju v oblikah Petazzi, Petaz, Petachys'. Fran\xc4\x8di\xc5\xa1ek Peta\xc4\x8d je bil leta 1617 tr\xc5\xbea\xc5\xa1ki glavar, leta 1630 pa je njegovo mesto nasledil Benvenut Peta\xc4\x8d._NEWLINE_Leta 1622 je cesar Ferdinand II. Habsbur\xc5\xa1ki povi\xc5\xa1al  Benvenuta Peta\xc4\x8da v grofa in mu prodal grad Socerb (ki \xc5\xa1e stoji) in grad Zavr\xc5\xa1nik (ta je stal nad vasjo, ki se danes imenuje Podgrad pri Vremah). Njegova posest merila okoli 157 km\xc2\xb2 in je obsegala Vremsko dolino, Se\xc5\xbeano, Diva\xc4\x8do in \xc5\xa1e ve\xc4\x8d manj\xc5\xa1ih krajev. Ohranil se je natan\xc4\x8den popis posesti, ki ga je 28. maja 1711 sestavil Ludvik Peta\xc4\x8d. Popis je napisan v sloven\xc5\xa1\xc4\x8dini, kar dokazuje, da so Peta\xc4\x8di obvladali sloven\xc5\xa1\xc4\x8dino in jih (po tem kriteriju) lahko \xc5\xa1tejemo za Slovence._NEWLINE_Iz leta 1633 je ohranjena tudi listina, s katero je grof Peta\xc4\x8d dal lokavski \xc5\xbeupniji v upravljanje jamo Vilenico. \xc5\xbdupnija je lahko razpolagala z zaslu\xc5\xbekom od vstopnin nabranih z v\xc3\xb3denimi obiski jame. Zaradi tega dokumenta se \xc5\xa1teje jamo Vilenico za najstarej\xc5\xa1o turisti\xc4\x8dno urejeno jamo na svetu._NEWLINE_Peta\xc4\x8di so si leta 1711 postavili pala\xc4\x8do v Se\xc5\xbeani. Stavba je stala ob se\xc5\xbeanski \xc5\xbeupnijski cerkvi in danes ni ohranjena. Leta 1713 se je za\xc4\x8del Tolminski punt, ki se je iz Tolmina raz\xc5\xa1iril tudi na Kras in do posestva Peta\xc4\x8devih. Dne 11. maja 1713 so upornii kmetje zavzeli grad Zavr\xc5\xa1nik in ga popolnoma opusto\xc5\xa1ili. Po tem so Peta\xc4\x8di prenesli sede\xc5\xbe svoje oblasti v Se\xc5\xbeano. V Se\xc5\xbeani so pozneje zgradili \xc5\xa1e eno pala\xc4\x8do - ta \xc5\xa1e stoji in Se\xc5\xbeanci jo imenujejo Stari grad (na glavnem trgu nasproti po\xc5\xa1te). Zadnji Peta\xc4\x8d iz veje Zavr\xc5\xa1ni\xc5\xa1kih gospodov je umrl leta  1817 v Se\xc5\xbeani._NEWLINE_Med pomembnej\xc5\xa1e \xc4\x8dlane rodbine Peta\xc4\x8d sodi tudi Leopold Jo\xc5\xbeef Peta\xc4\x8d/Petazzi, ki je bil v letih 1740-1760 tr\xc5\xbea\xc5\xa1ki \xc5\xa1kof, potem pa  v letih 1760\xe2\x80\x931772  ljubljanski \xc5\xa1kof."